《松门石镜》
明代·龚敩

藓痕零落翠光沈，磨洗空烦雨露深。璧月高秋悬太古，海天红日散微阴。

久无粉黛窥鸾影，还有蛟龙避水心。江客廿年频过此，繁霜殊觉鬓毛侵。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。